Beretta 92

**Beretta 92** (kao **Beretta 96** i **Beretta 98**) je serija poluautomatskih pištolja koje je dizajnirala i proizvela italijanska firma Beretta. Model 92 je dizajniran 1972. godine te se do danas proizvodi u različitim verzijama i različitim kalibrima. Oružane snage SAD-a su svoj pištolj M1911 1985. godine zamijenile sa Berettom 92. Proizvodnja Berette 92 je započela 1975. godine te je u prvih godinu dana proizvedeno 5.000 primjeraka.

Beretta 92 dijeli se na četiri različite konfiguracije (FS, G, D i DS) te koristi četiri kalibra:

***serija 92**: 9×19mm Parabellum/Luger,
***serija 96**: .40 S&W (10×22mm),
***serija 98**: 9×21mm IMI i
***serije 98** i **99**: 7,65×21mm Parabellum.

## Historija 
Pištolj Beretta 92 je razvijen na osnovu dizajna Berettinih ranijih pištolja, posebno modela M1922 i M1951. Berettu 92 su 1972. godine dizajnirali Carlo Beretta, Giuseppe Mazzetti i Vittorio Valle, iskusni dizajnerski tim na području vatrenog oružja. Sam pištolj je prvi puta proizveden 1975. godine.

### 92 
Prvi Berettin dizajn na osnovu kojeg je od 1975. do 1976. godine proizvedeno 5.000 pištolja.

### 92S 
Kako bi se zadovoljili zahtjevi nekih službi koje su koristile Berettu, kompanija je izvršila neke izmjene na modelu 92 što je rezultiralo stvaranjem Berette **92S**. Tu verziju koristile su neke italijanske  vojne i policijske jedinice. U kasnijem razvoju premješteno je dugme za otpuštanje okvira (modeli 92 i 92S) što je značilo da pištolji nisu mogli koristiti okvire koji su kasnije proizvedeni, osim ako na njima nisu napravljeni potrebni urezi.

### 92SB (92S-1) 
Izuzetno rijetki model koji je u početku nazvan **92S-1** a dizajniran je za potrebe USAF-a koje je izdalo javni konkurs za uvođenje novog pištolja u svoje redove. Beretta je s tim modelom pobijedila na konkursu.

Također, na osnovu te verzije razvijena je Beretta **92SB Compact** s kraćom cijevi i okvirom kapaciteta 13 metaka. Proizvodila se od 1981. do 1991. godine, a nju je zamijenio model **92 Compact L**.

### 92F (92SB-F) 
Modificirani model verzije 92SB u kojoj slovo **F** označava da je pištolj bio na američkim federalnim testiranjima. S druge strane, pištolj kojeg su testirale francuske vlasti imao je oznaku **G**.

Razlike u odnosu na model 92SB su:

*drugačiji dizajn dijelova kako bi se što više pojednostavilo održavanje i čišćenje oružja,
*tvrda hromirana cijev je zaštićena od korozije,
*nanos novog površinskog premaza koji osigurava bolju otpornost na koroziju u odnosu na prethodni premaz.

### 92FS 
Osobina ovog modela je da ako dođe do oštećenja pištolja, okviru je onemogućeno "iskakanje" iz njega. To je bio Berettin "odgovor" na primjedbe o neispravnim okvirima tokom američkih vojnih testiranja.

## Dizajn 
Beretta 92 je dizajnirana tako da se okvir sa municijom može lahko stavljati i vaditi iz pištolja kao i jednostavno čišćenje oružja. Tvrda hromirana cijev je zaštićena od korozije. Dobra preciznost Berette 92 osigurana je i prilikom korištenja supresora zvuka (prigušivača). Time se Beretta uveliko razlikuje od Browningovog kompleksnog dizajna cijevi pištolja.

Daljnjim razvojem (Beretta 92/96 ) je dodatno smanjena težina pištolja korištenjem polimera i polimerskih derivata, kao i njegova cijena. Neki od dijelova koji su izrađeni od tog materijala su sigurnosna kočnica i okidač. Zbog toga su (gledajući sa vidljive strane) ne-polimerski dijelovi obojeni u crno.

Na osnovu Berette 92 izrađeno je nekoliko verzija sa sličnim mehanizmom, kao što je Beretta 90two.

## Izvori
Kategorija:Pištolji